
445.23

Vedtak om hiuttak av jerv i Mauken i Målselv kommune - Troms fylke

Vi viser til søknader fra Fylkesmannen i Troms om tillatelser til uttak og avliving av årsunge(r) samt mordyr av jerv fra konkrete ynglehi i fylket i 2003. I søknad av 24. april 03 søkes det om tillatelse til uttak av ett hi innenfor Hjerttind reinbeitedistrikt i Salangen kommune, og i søknad av 20. mai 03 søkes det om tillatelse til uttak av ett hi i Mauken i Målselv kommune.

I søknad av 20. mai 03 fremgår at fylkesmannen nå vurderer det som svært vanskelig å gjennomføre evt. uttak innenfor Hjerttind reinbeitedistrikt da det begynner å bli barmark i området, og da aktiviteten til primærhiet har avtatt. Fylkesmannen mener det er mye som tyder på at tispa har flyttet til en sekundær lokalitet, men viser til at det ikke er lokalisert noen sekundær lokalitet pr. dags dato. 

Bakgrunn

Fylkesmannens søknader om felling av jervunge(r) og mordyr er begrunnet ut fra en helhetsvurdering av bestandssituasjonen for jerv, skadesituasjonen på rein og sau, forebyggende tiltak, resultatet av lisensjakta på jerv, samt en vurdering av områdenes betydning som beiteområder for rein og sau. 

Fylkesmannen viser til at tapene av sau og rein i Troms fylke også siste sesong var meget store. Samlet erstatningsutbetaling for rovviltskade på sau beitesesongen 2002 var på 5,6 millioner kroner. Samlet erstatningsutbetalinger for rein drept av fredet rovvilt i reinbeiteåret 2001/2002 var på 4,4 millioner kroner. Det var ingen vesentlige forandringer i tapene av sau eller rein i forhold til beitesesongen 2001 og reindriftsåret 2001/2002. Jerv er totalt sett den betydeligste skadevolderen i Troms.

Hilokaliteten innenfor Hjerttind reinbeitedistrikt er lokalisert innenfor kalvingsområdet til distriktet. Reinbeitedistriktet har over flere år dokumentert tap av kalv innenfor kalvingsområdene sine. Etter driftsåret 2001/2002 meldte distriktet inn et tap til rovvilt på 440 rein, hvorav 31 rein ble dokumentert eller antatt drept av fredet rovvilt. Fordelt på rovvilt ble 17 tatt av jerv, 11 tatt av gaupe og 3 drept av kongeørn. Distriktet har også tidligere år hatt store tap til rovvilt. Distriktet gjennomfører hver år forebyggende tiltak mot rovviltskader. Tidligere år har distriktet hatt simlene i gjerde gjennom hele kalvingsperioden. De siste to årene har distriktet latt simlene kalve i det fri, men har supplert med kraftfór for å holde simleflokken samlet og ha kontroll. Distriktet tilleggsfórer også gjennom vinteren, noe som også virker forebyggende til en viss grad da man holder reinen samlet og under kontroll. Det er ikke tatt ut jerv i området siden 1999, da en tispe ble skutt under lisensjakten. Det har i hele inneværende registreringsperiode vært stor aktivitet fra en tispe i det aktuelle området. I uke 14 ble det funnet spor etter tispe med en unge i hiområdet.

Hilokaliteten i Mauken er lokalisert i et område som er viktig som beiteområde for sau om sommeren og for rein på vinteren. Mauken/Tromsdalen reinbeitedistrikt har store deler av sin reinflokk i området om vinteren. Området vurderes også å være et viktig leveområde for jerv. Beitesesongen 2002 ble det meldt inn et tap på 433 lam og 43 voksne sau i Mauken. Totalt ble det funnet 48 kadaver hvorav 24 ble vurdert som antatt eller dokumentert drept av jerv. Mauken er et kronisk tapsområde spesielt når det gjelder sau, og tapene beitesesongen 2002 var de høyeste i området siden 1984 (tall fra organisert beitebruk). Beitesesongen 2001 ble det meldt inn 265 lam og 13 voksne sauer som tapt til rovvilt. Når det gjelder rein ble det meldt inn 481 rein som drept av fredet rovvilt. Distriktet hadde i reindriftsåret 2001/2002 åtte kadaver som var dokumentert eller antatt drept av jerv. Hittil i reindriftsåret 2002/2003 er det funnet totalt fire kadaver. Et av kadavrene er antatt drept av jerv. 

Det var en total avgang på 6 dyr av kvoten på 9 under lisensjakta i Troms i 2002/2003. Alle jervene som ble felt under jakten var hanner. Tre ble felt i Kvænangen kommune, to ble felt i Målselv kommune og en ble felt i Balsfjord kommune. Det ble ikke felt jerv i områdene det er søkt om hiuttak i, men tre jerver ble felt i nærliggende områder til Mauken. Under siste del av lisensjakten ble det gitt tre fellingstillatelser på jerv i Mauken, Nordreisa og Hjerttind, men det ble ikke felt jerv på tillatelsene.

Direktoratets vurdering

Det vises innledningsvis til søknader fra Fylkesmannen i Troms datert 24. april 03 og 20. mai 03. 

Uttak av et jervehi kan ikke sees på som en isolert sak. Direktoratet må vurdere den samlede årlige reproduksjon i et område, og på bakgrunn av dette vurdere om hiuttak er aktuelt, og i tilfelle hvilket. Denne vurderingen kan vanskelig gjøres på forsvarlig måte uten at man har nødvendige data tilgjengelig. Søknaden om hiuttak innenfor Hjerttind reinbeitedistrikt ble mottatt den 24. april 03, og på dette tidspunkt var det påvist 2-3 ynglinger innenfor Troms fylke. Det forelå dermed ikke et dokumentert bestandsmessig grunnlag til å tillate hiuttak på det tidspunkt søknaden ble mottatt. Erfaringsmessig blir de fleste ynglinger av jerv påvist i siste halvdel av april og første halvdel av mai, og på denne bakgrunn valgte direktoratet å la søknaden ligge i bero inntil en var kommet lengre inn i registreringssesongen. Fylkesmannen i Troms ble informert om disse vurderinger. Direktoratet v/artsavdelingen mottok den 21. mai 03 en statusrapport fra direktoratet v/Statens naturoppsyn over yngleregistreringer av jerv i Troms pr 21. mai 03, og velger med grunnlag i denne rapporten å vurdere evt. hiuttak av jerv i Troms fylke i 2003.

Det rettslige grunnlaget for avgjørelsen er Lov av 29. mai 1981 nr 38 om viltet (viltloven) 

§ 12 jfr. Forskrift 30. juni 2000 nr. 656 om forvaltning av bjørn, jerv, ulv og gaupe fastsatt ved Kgl. res. 30. juni 2000 (forvaltningsforskriften) § 3 jfr. § 2, hvor det fremgår: 

Viltloven § 12:

Etter nærmere forskrift som Kongen fastsetter kan departementet, uten hensyn til de regler som ellers gjelder, iverksette felling av eget tiltak eller gi tillatelse til felling av et bestemt antall individer av bjørn, jerv, ulv og gaupe for å forhindre skade på bufe eller tamrein. Forskriften skal gi regler om differensiert forvaltning. For å sikre bestandens overlevelse skal det i forskrift fastsettes særskilte kriterier for adgangen til felling i nærmere bestemte områder.

Avgjørelsen om felling i henhold til forskrift etter første ledd skal være begrenset til et bestemt område og et bestemt tidsrom.

Forvaltningsforskriften § 1: (Formål)

Formålet med denne forskrift er å sikre overlevelsen av bestander av bjørn, jerv, ulv og gaupe på lang sikt. Innenfor denne ramme skal det arbeides for at de skader disse rovviltartene volder for bufe og tamrein skal bli minst mulig. Forvaltningen skal være differensiert slik at hensynet til vern av rovviltbestandene og hensynet til beitebruk vektlegges forskjellig i ulike områder og for de ulike rovviltarter.

Forvaltningsforsksriften § 2: (Generelle vilkår for felling)

Tillatelse til felling av bjørn, jerv, ulv og gaupe etter bestemmelsene i §§ 3-5 kan bare   gis dersom fellingen ikke vil være skadelig for bestandens overlevelse.

Tillatelse til felling av bjørn, jerv, ulv og gaupe etter bestemmelsene i § 3 kan bare gis dersom det ikke er noen annen tilfredsstillende løsning vurdert i henhold til prinsippet om differensiert forvaltning, jfr. § 1.

Forvaltningsforskriften § 3: (Felling for å forhindre skade på bufe og tamrein)
For å forhindre at bjørn, jerv, ulv eller gaupe gjør skade på bufe eller tamrein, kan direktoratet treffe vedtak om felling av eget tiltak eller etter søknad. Fylkesmannen kan på samme vilkår treffe vedtak om felling av gaupe.

Avgjørelsen skal bygge på en helhetsvurdering av skadenes betydning i forhold til behovet for vern av rovviltet, sett i henhold til prinsippet om differensiert forvaltning, jf. § 1. Ved utøvelsen av dette skjønnet skal det særlig tas hensyn til:

a. størrelse og sammensetning av vedkommende rovviltbestand 

b. områdets betydning som beitemark 

c. skadenes omfang og utvikling 

d. potensialet for framtidige skader.

I tillegg, og særlig innenfor nærmere fastsatte kjerneområder eller særskilte forvaltningssoner for rovvilt, skal det legges vekt på om det i stedet kan gjennomføres forebyggende tiltak for å begrense skadene. 

Det vises også til St.meld. 35 (1996/97) og Innst. S. nr. 301 (1996/97). Av disse dokumenter fremgår bl.a. at jervebestanden i Nord-Norge skal forvaltes slik at en sikrer sammenhengende utbredelse og reproduksjon på Nordkalotten, og at uttak av jerv ikke skal føre til redusert bestandsstørrelse i forhold til bestandsstørrelsen på det tidspunkt Stortingsmeldingen ble behandlet.
Årene 1999, 2000, 2001 og 2002 er det registrert henholdsvis 33, 34, 29 og 22 ynglinger av jerv i Nord-Norge. Norsk Institutt for naturforskning (NINA) har gjort en oppdatert beregning av vinterbestanden av jerv i Nord-Norge (inkl. Nord-Trøndelag) med grunnlag i gjennomsnittlig antall verifiserte ynglinger av jerv i perioden 2000-2002. Beregningene gir et estimat på ca 181 individer. Bestanden av jerv i Nord-Norge er etter dette av tilsvarende størrelse som i perioden 1995-1997, hvor bestanden ble estimert til ca 180 individer. I Troms fylke er det i perioden 1999 – 2002 registrert henholdsvis 9, 15, 7 og 7 ynglinger av jerv, og vinterbestanden i Troms er beregnet til ca 62 individer med grunnlag i gjennomsnittlig antall verifiserte ynglinger av jerv i perioden 2000-2002.

Jervebestanden i Nord-Norge har totalt sett vært i økning i perioden etter at Stortingsmeldingen ble behandlet, men beregninger viser nå at bestanden er tilbake på samme nivå som i 1996-1997. Bestandsstørrelsen i Troms fylke har vært noenlunde stabil i samme periode. I Sverige har det vært en betydelig reduksjon i jervebestanden siden 1996. 

I henhold til forvaltningsforskriften § 3 skal en avgjørelse om felling bygge på en helhetsvurdering av skadenes betydning i forhold til behovet for vern av rovvilt, sett i henhold til prinsippet om differensiert forvaltning. Av forskriftens formålsbestemmelse følger at forvaltningen skal være differensiert slik at hensynet til vern av rovviltbestandene og hensynet til beitebruk vektlegges forskjellig i ulike områder og for de ulike rovviltarter. Begge de aktuelle områdene er viktige beiteområder, og det er registrert jerveskader innenfor områdene over en årrekke. Mauken er kjent som et kronisk jerveskadeområde, og det har vært store tap av både sau og rein i området over flere år.

Fylkesmannen viser til at det er gjennomført forebyggende tiltak som tidligsanking og ekstraordinært tilsyn i områdene de senere år, men at det likevel har vært betydelige jerveskader i områdene. Potensialet for framtidige skader i områdene vurderes for å være betydelig, og da særskilt i forhold til jerveskader på sau i Mauken. 

De to siste år er det registrert 7 ynglinger av jerv pr år i Troms fylke. Bestandsstørrelsen av jerv i Troms har vært noenlunde stabil i perioden 1996 - 2002. Registrert avgang av jerv i Troms jaktåret 2002/2003 er på 8 dyr, av disse var det minimum en tispe. Inneværende år er det pr 21. mai 03 påvist 8 ynglinger i Troms. Ut fra en helhetsvurdering vurderer direktoratet det for forsvarlig å iverksette uttak av årsunge(r) og mordyr av jerv fra ett hi i Troms fylke. Ut fra det som fremkommer ovenfor finner direktoratet å iverksette uttak av ett ynglehi i Mauken i Målselv kommune. Direktoratet vurderer et hiuttak i det aktuelle området for ikke å være til skade for jervebestandens overlevelse i Troms, eller for å komme i konflikt med målsettingen om å opprettholde en sammenhengende utbredelse av jerv på Nordkalotten.

Med grunnlag i fylkesmannens søknader og vurderingene ovenfor, fatter direktoratet vedtak om uttak og avliving av årsunge(r) og mordyr av jerv fra ett ynglehi i Mauken i Målselv kommune. Søknaden om uttak og avliving av årsunge(r) og mordyr av jerv fra ett ynglehi innenfor Hjerttind reinbeitedistrikt i Salangen kommune avslås. Vedtaket er fattet med hjemmel i viltloven § 12, jf. Forskrift 30. juni 2000 nr. 656 om forvaltning av bjørn, jerv, ulv og gaupe fastsatt ved Kgl. res. 30. juni 2000 (forvaltningsforskriften) § 3 jf. § 2.

Følgende vilkår er knyttet til iverksettelsen av fellingstillatelsen:

1. Fellingstillatelsen gjelder i Mauken i Målselv kommune i Troms fylke.

2. Direktoratet for naturforvaltning v/Statens naturoppsyn er ansvarlig for gjennomføring av fellingsforsøket. Fellingsforsøket gjennomføres i tråd med fastsatt instruks for det statlige fellingslaget ved uttak av hi.

3. Tillatelsen gjelder i tidsrommet 22. mai 03 – 31. mai 03.

4. Direktoratet for naturforvaltning v/artsavdelingen kan til enhver tid trekke tilbake fellingstillatelsen.

Vedtaket kan påklages til Miljøverndepartementet innen 3 uker, jf. forvaltningsloven §§ 28 og 29. En eventuell klage skal fremsettes for direktoratet, jfr. forvaltningsloven § 32.

Med hilsen

Yngve Svarte e.f.
Erik Lund

avdelingsdirektør

